*NACRT PRIJEDLOGA*

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15- ispravak 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 – pročišćeni tekst, 5/18, 14/18, 18/18 - pročišćeni tekst, 3/20, 23/20, 6/21, 10/21 – pročišćeni tekst i 29/23), članka 64. Poslovnika Županijske Skupštine Zagrebačke županije („Glasnik Zagrebačke županije“ broj 26/09, 5/13, 6/13 – pročišćeni tekst, 28/17, 5/18, 14/18, 18/18 - pročišćeni tekst, 23/20, 34/20, 10/21 – pročišćeni tekst i 42/21), u skladu s Nacionalnom razvojnom strategijom Republike Hrvatske do 2030. godine („Narodne novine“ broj 13/2021) i Planom razvoja Zagrebačke županije za period 2021.- 2027. ("Glasnik Zagrebačke županije" broj 10/22), Županijska Skupština Zagrebačke županije, na \_\_\_\_\_ sjednici održanoj \_\_\_\_\_\_\_\_\_ 2023. godine donijela je

**PROGRAM PRIPREME I PROVEDBE PROJEKATA KOJI ĆE SE FINANCIRATI SREDSTVIMA** **IZ FONDOVA I PROGRAMA EUROPSKE UNIJE, TE OSTALIH IZVORA U 2024. GODINI**

**I. UVOD**

U programskom razdoblju 2021-2027. pred Republikom Hrvatskom postavljeni su izazovi i mogućnosti koje otvaraju prostor za osmišljen i sustavni razvoj jedinica regionalne i lokalne samouprave realizacijom projekata koji će biti sufinancirani u okviru EU fondova i programa.

Dosadašnje iskustvo Zagrebačke županije (u daljnjem tekstu: Županija) pokazuje da se mnoge jedinice lokalne samouprave (gradovi i općine) na našem području suočavaju s poteškoćama u identificiranju kvalitetnih projektnih ideja i pripremi kvalitetnih projektnih prijedloga koji će biti prihvatljivi za sufinanciranje u okviru fondova i programa Europske unije, a također i s problemom osiguranja vlastite komponente za financiranje odobrenih EU projekata.

Ciljevi ovog Programa vezani su uz posebne ciljeve Plana razvoja Zagrebačke županije za period 2021-2027. godine:

1. Posebni cilj I. – Povećati konkurentnost i društvenu odgovornost gospodarstva

* Mjera 1.2 Razvoj kontinentalnog turizma

1. Posebni cilj III. – Poboljšati infrastrukturu i kvalitetu života održivim korištenjem prirodnih resursa i kulturnih dobara

* Mjera 3.1 Korištenje obnovljivih izvora energije i energetska učinkovitost
* Mjera 3.3 Razvijena komunalna i prometna infrastruktura
* Mjera 3.4 Visoka kvaliteta urbanog i prirodnog okruženja

S ciljem da se što više potakne izrada projektnih prijedloga zadovoljavajuće kvalitete, Županija je pokrenula i uspješno provodi Program pripreme i provedbe projekata prihvatljivih za financiranje iz fondova i programa Europske unije od 2015. godine, kako bi se stvorili preduvjeti za kvalitetnu pripremu projektnih prijedloga, ali i neophodna baza projektnih prijedloga čija će realizacija poboljšati društveni i gospodarski standard te kvalitetu života na području Županije. Uz to, kroz program je sufinancirana i infrastruktura čime se doprinijelo zaštiti okoliša i povećanju kvaliteta života u gradovima i općinama Zagrebačke županije.

**II. CILJEVI PROGRAMA**

Opći cilj Programa je povećanje broja pripremljenih, prijavljenih i provedenih projekata s područja Županije na natječaje i javne pozive u okviru EU fondova i programa i ostalih izvora te povećanje kvalitete života u gradovima i općinama Zagrebačke županije.

Specifični ciljevi Programa su sljedeći:

* Stvaranje preduvjeta za sustavnu i kvalitetnu pripremu projektnih prijedloga;
* Potpora izradi projektnih prijedloga i prijavi na natječaje i javne pozive u okviru EU fondova i programa;
* Jačanje administrativnih kapaciteta jedinica lokalne samouprave (gradovi i općine) na području Županije za pripremu i prijavu projektnih prijedloga;
* Povećanje konkurentnosti gospodarstva i javne uprave;
* Podizanje kvalitete života građana

**III. FINANCIJSKA SREDSTVA**

Program se financira s pozicija Proračuna Županije, Razdjel 06. Upravni odjel za gospodarstvo i fondove EU (u daljnjem tekstu: UOGFEU), sukladno planiranim proračunskim sredstvima u 2024. godini, sve do iskorištenja sredstava planiranih u Proračunu.

**IV. VREMENSKO RAZDOBLJE PROVEDBE PROGRAMA**

Program je osmišljen kao potpora pripremi projektnih prijedloga županijske (regionalne) i lokalne razine koji će se prijavljivati na natječaje i javne pozive u okviru fondova i programa Europske unije, te ostalih izvora u 2024. godini, kao i za projekte koji će doprinijeti povećanju kvalitete života u gradovima i općinama Zagrebačke županije.

Program će se provoditi u 2024. godini.

**V. KRITERIJI ZA DODJELU BESPOVRATNIH POTPORA**

Kriteriji za dodjelu bespovratnih potpora Zagrebačke županije sastavni su dio Programa pripreme i provedbe projekata koji će se financirati sredstvima iz fondova i programa Europske unije, te ostalih izvora u 2024. godini kao Prilog 1.

**VI. OPIS MJERA PROGRAMA**

Program uključuje sljedeće mjere:

1. Izrada projektne dokumentacije za projekte koji će se financirati iz fondova i programa Europske unije, te ostalih izvora u 2024. godini,
2. Provedba projekata financiranih iz fondova i programa Europske unije, te ostalih izvora u 2024. godini

**MJERA 1. IZRADA PROJEKTNE DOKUMENTACIJE ZA PROJEKTE KOJI ĆE SE FINANCIRATI IZ FONDOVA I PROGRAMA EUROPSKE UNIJE, TE OSTALIH IZVORA U 2024. GODINI**

**1.1. Ciljevi mjere**

Cilj mjere je pomoć i potpora u izradi i kompletiranju projektne dokumentacije potrebne za uspješnu prijavu projektnih prijedloga na natječaje i javne pozive u okviru fondova i programa Europske unije, te ostalih izvora.

**1.2. Korisnici mjere**

Korisnici mjere mogu biti jedinice lokalne samouprave (gradovi i općine) na području Županije.

**1.3. Opis mjere**

Sukladno raspoloživim sredstvima, Županija će temeljem javnog poziva osigurati korisnicima ove mjere financiranje i /ili sufinanciranje dijela troškova pripreme projektne dokumentacije za projektne prijedloge koji će biti prijavljeni na natječaje i javne pozive u okviru fondova i programa Europske unije te, ostalih izvora.

Projektna dokumentacija čija će se izrada sufinancirati uključuje:

1. izradu studije (studija izvodljivosti, studija procjene utjecaja na okoliš, analiza troškova i koristi i dr.);
2. izradu projektne i tehničke dokumentacije (izvedbeni projekt, glavni projekt, tehnički elaborati, troškovnik projekta koji ima potvrdu da nije potrebna građevinska dozvola te ostali dokumenti koji su regulirani natječajem, zakonom i drugim propisima).

Županija dodjeljuje sredstva za sufinanciranje izrade projektne dokumentacije korisnicima u obliku bespovratnih financijskih sredstava.

**1.4. Nadzor i kontrola**

Korisnik sredstava obvezan je provesti postupak javne ili jednostavne nabave usluga, za čiju zakonitost provedbe je isključivo odgovoran. Županija će, preko UOGFEU-a, pratiti i kontrolirati provedbu Ugovora o potpori sklopljenih temeljem prethodno provedenog javnog poziva UOGFEU.

**MJERA 2. PROVEDBA PROJEKATA FINANCIRANIH IZ FONDOVA I PROGRAMA EUROPSKE UNIJE, TE OSTALIH IZVORA U 2024. GODINI**

**2.1. Ciljevi mjere**

Cilj mjere je sufinanciranje vlastitog udjela korisnika pri provedbi projekata koji se financiraju iz fondova i programa Europske unije, te ostalih izvora.

**2.2. Korisnici mjere**

Korisnici mjere su jedinice lokalne samouprave (gradovi i općine) na području Županije, a koji imaju potpisan ugovor/odluku o dodjeli bespovratnih sredstava za provođenje projekta koji se financiraju iz fondova i programa Europske unije, te ostalih izvora.

**2.3. Opis mjere**

Korisniku ove mjere, koji je dobio bespovratna sredstva iz EU fondova ili programa za provedbu projekta, ukoliko je suočen s problemom osiguravanja dijela sredstava koja je dužan osigurati iz vlastitih izvora, Županija će u obliku bespovratne potpore sufinancirati dio potrebnih sredstava.

Odabir korisnika, oblik i način pomoći iz ove mjere utvrdit će se temeljem javnog poziva UOGFEU-a.

Korisnik ne može ostvariti pravo na potporu Županije iz ove mjere ukoliko se utvrdi da je prethodno već osigurao namirivanje vlastitog udjela iz drugih izvora, koji nisu njegovi vlastiti izvori, odnosno ne smije biti dvostrukog financiranja domaće komponente.

**2.4. Nadzor i kontrola**

Županija će nadzirati i kontrolirati namjensko korištenje sredstava na temelju izvješća i ostale dokumentacije koju je, na zahtjev UOGFEU-a, korisnik obvezan izraditi i dostaviti UOGFEU.

**VII. PROVEDBA PROGRAMA**

Upravni odjel za gospodarstvo i fondove Europske unije provodit će program i pratiti učinkovitost provedbe pojedinih mjera Programa, te prema potrebi predlagati izmjene Programa kako bi se unaprijedila provedba i kvalitetno korištenje poticajnih sredstava.

**VIII. PRIJELAZNE I ZAVRŠNE ODREDBE**

Ovaj Program objavit će se u "Glasniku Zagrebačke županije", a stupa na snagu \_\_\_\_\_\_\_\_ 2024. godine.

KLASA:

URBROJ.

U Zagrebu, \_\_\_\_\_\_\_ 2023.

**PREDSJEDNICA ŽUPANIJSKE SKUPŠTINE**

**ZAGREBAČKE ŽUPANIJE**

**Martina Glasnović**

**Prilog 1**

**Kriteriji za dodjelu bespovratnih potpora Zagrebačke županije temeljem Programa pripreme i provedbe projekata koji će se financirati sredstvima iz fondova i programa Europske unije, te ostalih izvora u 2024. godini**

**MJERA 1. IZRADA PROJEKTNE DOKUMENTACIJE ZA PROJEKTE KOJI ĆE SE FINANCIRATI IZ FONDOVA I PROGRAMA EUROPSKE UNIJE, TE OSTALIH IZVORA U 2024. GODINI**

I.

Prihvatljivi prijavitelji su jedinice lokalne samouprave (gradovi i općine) na području Zagrebačke županije, a koje do dana prijave na javni poziv imaju ugovoren/naručen ili izrađen dokument koji je sastavni dio projektne dokumentacije za projekt koji će se (su)financirati sredstvima iz fondova i programa Europske unije, te ostalih izvora u 2024. godini, a koji dokument je prihvatljiv za sufinanciranje temeljem javnog poziva (u daljnjem tekstu: Projektna dokumentacija).

II.

Prihvatljivi troškovi su svi izdaci koji se odnose na izradu dokumenata iz Projektne dokumentacije čija je izrada ugovorena od 01. lipnja 2023. godine do dana podnošenja prijave na javni poziv.

III.

Projekt čija Projektna dokumentacija je predmet prijave na javni poziv mora biti prijavljen u Bazu projekata Zagrebačke županije.

IV.

Projektna dokumentacija za koju se može ostvariti potpora uključuje:

* Pojedinačne dokumente (studiju izvodljivosti, studiju procjene utjecaja na okoliš ili elaborat ocjene o potrebi procjene utjecaja na okoliš, analizu troškova i koristi, izvedbeni projekt, tehničke elaborate, glavne projekte),
* Skupne dokumente (obuhvaća kombinaciju pojedinačnih dokumenata, kombinaciju pojedinačnih dokumenata s ostalim potrebnim dokumentima).

V.

Prijavitelj može ostvariti sufinanciranje za maksimalno 4 (slovima: četiri) prijave.

Prijavitelj koji prijavljuje više prijava ne može ostvariti sufinanciranje za više od 2 (slovima: dva) pojedinačna ili skupna dokumenta u okviru istog projekta.

VI.

Kriteriji za dodjelu bespovratne potpore za sufinanciranje izrade Projektne dokumentacije su:

* Ostvareni broj bodova sukladno stupnju pripremljenosti projekta za prijavu na temelju popisa pojedinačnih dokumenata Projektne dokumentacije:
  + Nedostaje samo 1 dokument – 30 bodova
  + Nedostaju 2 dokumenta – 20 bodova
  + Nedostaju 3 dokumenta – 15 bodova
  + Nedostaju 4 dokumenta – 10 bodova
  + Nedostaju više od 4 dokumenta – 0 bodova
* Ostvareni broj bodova sukladno dokumentu koji se prijavljuje na temelju popisa pojedinačnih dokumenata Projektne dokumentacije:
  + Studija izvodljivosti – 30 bodova
  + Studija procjene utjecaja na okoliš ili elaborat ocjene o potrebi procjene utjecaja na okoliš – 25 bodova,
  + Analiza troškova i koristi – 20 bodova,
  + Izvedbeni projekt – 15 bodova,
  + Tehnički elaborati – 15 bodova,
  + Glavni projekt – 15 bodova,
* Ostvareni broj bodova sukladno dokumentu koji se prijavljuje na temelju popisa skupnih dokumenata Projektne dokumentacije:
  + Kombinacija pojedinačnih dokumenata – 25 bodova,
  + Kombinacija pojedinačnih dokumenata s ostalim potrebnim dokumentima – 20 bodova.
* Redoslijed podnošenja prijave ako dva ili više dokumenta imaju jednaki broj bodova.

Visina iznosa sufinanciranja Projektne dokumentacije za prijavitelja utvrđivat će se sukladno indeksu razvijenosti JLS:

* + JLS – I., II., III. i IV. skupine razvijenosti – 100% iznos potpore
  + JLS – V. i VI. skupine razvijenosti – 80% iznos potpore
  + JLS – VII. i VIII. skupine razvijenosti – 60% iznos potpore

VII.

Pravo na dodjelu potpore može ostvariti prijavitelj za dokument iz Projektne dokumentacije koji ostvari minimalno 20 bodova.

VIII.

Maksimalna visina iznosa bespovratne potpore po pojedinačnom dokumentu iz Projektne dokumentacije iznosi 9.000,00 EUR.

Maksimalna visina iznosa bespovratne potpore po jednom skupnom dokumentu iz Projektne dokumentacije iznosi 13.000,00 EUR.

Maksimalna visina ukupnog iznosa bespovratnih potpora po jednom prijavitelju na javnom pozivu iznosi 25.000,00 EUR.

**MJERA 2. PROVEDBA PROJEKATA FINANCIRANIH IZ FONDOVA I PROGRAMA EUROPSKE UNIJE, TE OSTALIH IZVORA U 2024. GODINI**

I.

Prihvatljivi prijavitelji su jedinice lokalne samouprave (gradovi i općine) na području Zagrebačke županije, a koji do prijave na javni poziv imaju potpisan ugovor/odluku o dodjeli bespovratnih sredstava za provedbu projekta koji se financira sredstvima iz fondova i programa Europske unije, te ostalih izvora u 2024. godini.

II.

Prihvatljivi troškovi su financijska sredstva potrebna za pokriće vlastitog udjela za financiranje provedbe projekta prema ugovoru/odluci koju je prijavitelj do dana prijave na javni poziv potpisao s ugovarateljskim tijelom za natječaje/javne pozive financirane iz fondova i programa Europske unije, te ostalih izvora u 2024. godini.

III.

Kriterij za dodjelu potpore je redoslijed podnošenja prijave na javni poziv.

IV.

Svaki prijavitelj može ostvariti jednu potporu na javnom pozivu.

V.

Maksimalna visina iznosa potpore po prijavitelju iznosi 50.000,00 EUR, a visina iznosa potpore za prijavitelja utvrđivat će se sukladno indeksu razvijenosti JLS:

* + JLS – I., II., III. i IV. skupine razvijenosti – 100% iznos potpore
  + JLS – V. i VI. skupine razvijenosti – 80% iznos potpore
  + JLS – VII. i VIII. skupine razvijenosti – 60% iznos potpore